वेस्टइंडीज ने पाकिस्तान को 40 रन से हराया  
कप्तान सैमी और तेज गेंदबाज रवि रामपाल की कसी हुई गेंदबाजी की बदौलत वेस्टइंडीज ने पहले टेस्ट मैच में पाकिस्तान को 40 रन से हरा दिया।
कप्तान डेरेन सैमी (29/5) और तेज गेंदबाज रवि रामपाल (48/4) की कसी हुई गेंदबाजी की बदौलत वेस्टइंडीज ने प्रोविडेंस स्टेडियम में खेले गए पहले टेस्ट मैच में पाकिस्तान को 40 रनों से हरा दिया। इसके साथ ही दो टेस्ट मैचों की श्रृंखला में वेस्टइंडीज ने 1-0 की बढ़त बना ली। सैमी को उनकी शानदार गेंदबाजी के लिए 'मैन ऑफ द मैच' चुना गया।  वेस्टइंडीज द्वारा जीत के लिए रखे गए 219 रनों के लक्ष्य का पीछा करने उतरी पाकिस्तान की दूसरी पारी मैच के चौथे दिन रविवार को 73 ओवरों में 178 रन बनाकर सिमट गई। पाकिस्तान की ओर से कप्तान मिस्बाह उल हक ने सर्वाधिक 52 रन बनाए।  उल्लेखनीय है कि वेस्टइंडीज ने अंतिम बार टेस्ट मैच इंग्लैंड के खिलाफ फरवरी 2009 में जीता था।   वेस्टइंडीज ने पहली पारी में 226 रन बनाए थे जबकि उसकी दूसरी पारी 152 रनों पर सिमट गई थी। पाकिस्तान ने पहली पारी में 160 रन बनाए थे।  इससे पहले, पाकिस्तान की ओर से चौथे दिन की शुरुआत तीसरे दिन शनिवार के नाबाद लौटे बल्लेबाज असद शफीक (40) और मिस्बाह (34) ने की। पाकिस्तान ने अपनी दूसरी पारी में तीसरे दिन का खेल खत्म होने तक तीन विकेट पर 80 रन बनाए थे।  चौथे दिन के खेल में शफीक अपने कुल स्कोर में दो रन जोड़े ही थे कि रामपाल ने उन्हें बोल्ड कर पवेलियन की राह दिखा दी। शफीक ने मिस्बाह के साथ मिलकर चौथे विकेट के लिए 80 रन जोड़े। उन्होंने 110 गेंदों पर छह चौकों की मदद से 42 रन बनाए।  उमर अकमल (47) ने मिस्बाह के साथ पारी को सम्भालने की कोशिश की और उन्होंने मिस्बाह के साथ मिलकर पांचवें विकेट के लिए 52 रन जोड़े। मिस्बाह को 52 रन के निजी योग पर सैमी ने अपना शिकार बनाया। मिस्बाह ने 162 गेंदों पर छह चौके और एक छक्का लगाया।  इसके अलावा अब्दुर रहमान छह, सईद अजमल तीन, उमर गुल एक और मोहम्मद सलमान बिना कोई रन बनाए आउट हुए जबकि वहाब रियाज 11 रन पर नाबाद लौटे।   वेस्टइंडीज की ओर से सैमी ने सर्वाधिक पांच विकेट झटके जबकि रामपाल के खाते में चार और केमर रोच के खाते में एक विकेट गया।